AVHENGIG: -Lisensen hviler på bakkenettet, sier Øyvind Vasaasen fra NRK. (Foto: Arne Joramo)

Mobil truer NRK-lisensen

Mobilbransjen slåss for å overta det frekvensspekteret som i dag brukes av det digitale bakkenettet for TV. - Det kan torpedere hele lisensordningen, sier NRKs Øyvind Vasaasen.

20. september 2013

Artikkelen er over seks år gammel

Av Arne Joramo (Computerworld)

Debatten gikk høyt om det såkalte 700-båndet på Post- og teletilsynets FrekvensForum i Lillesand onsdag denne uka.

Mobilbransjen vil gjerne ha sendefrekvenser i dette båndet til høyhastighets mobilbredbånd, men frekvensene er det for tiden Norges Televisjon (NTV) som har løyve til å bruke i sitt såkalte digitale bakkenett.

Les også: Derfor når ikke 1 av 10 oppringninger frem til mottaker

Til tross for hva navnet kanskje antyder, foregår bakkenettets sendinger i lufta. Via en antenne og en digital mottaker, kan du motta TV-sendinger fra NRK uten å tegne abonnement med noen annen TV-distributør.

- Bakkenettet er en grunnpilar i NRKs lisensordning. Lisensen hviler på bakkenettet. For mister vi bakkenettet, er vi ikke gratis lenger. Bakkenettet er vår billett til å kreve inn lisens, sier Øyvind Vasaasen i NRK.

Det digitale bakkenettet bruker hele frekvensspekteret mellom 490 MHz og 790 MHz. Det har 430 basestasjoner, ble ferdig utbygd i 2009 og kostet 1,5 milliard kroner.

Rammer hardt

Lisensen hviler på det faktum at du kan få alle tre av NRKs TV-kanaler gratis uten noen form for abonnement. Enhver annen distribusjon forutsetter at en eller annen operatør fra RiksTV via Canal Digital til Altibox kan sende kunden en regning.

- Vi ser klare tegn på hvor det går og vi er mer enn litt engstelig. Kanskje finnes det tekniske løsninger, men hvilke av dem sikrer NRK gratis distribusjon? Så vidt jeg kan skjønne ingen. Og jeg kan ikke se at det er NRKs rolle å «booste» teleoperatørenes økonomi, sier Vasaasen.

Les også: Sju av ti ser TV på mobilen

Det er ikke bare slik at det må skapes en alternativ distribusjon til bakkenettet. Også en halv million TV-mottakere må skiftes ut.

Den nye standarden som et eventuelt nytt bakkenett må forholde seg til heter DVB-T2, og der finnes det frekvenser. Problemet er at det her bare er plass til et fåtall kanaler. Med andre ord mindre innhold enn det RiksTV tilbyr i dag.

Snart

Ved fordelingen av 700-båndet er det EU, og neppe nasjonale og norske myndigheter, som vil utgjøre tyngden på vektskåla.

En radiokonferanse (ITU WRC-15) i 2015 skal ta stilling til spørsmålet. Om de ikke tar stilling, kan det hende EU gjør det, og i så fall kan fristen for å frigjøre 700-båndet bli rundt 2017-2018.

Gjør de ikke det, er det opp til norske myndigheter å fatte beslutning. NTV har løyve til sitt bakkenett til 2021.

Les også: 15 IT-dokumentarer du bør se

Finland og Frankrike er de to europeiske landene som har vedtatt at 700 MHz-båndet skal gå til mobil.

- Også Tyskland er ifølge alle signaler i ferd med å gjøre det. Og i Storbritannia er diskusjonen kommet langt, sier Pia Braadland fra Post- og Teletilsynet (PT).

PT, NTV og Norkring har nedsatt en arbeidsgruppe som vil komme med en rapport. Der er ikke de store "mobilhaiene" med. Hensikten med denne analysen er å bringe motargumenter mot den sterke mobilbransjen til torgs.

- Det er helt åpenbart at at bakkenettet må bygges helt om, dersom 700 MHz går til mobil. Det er ikke slik at de kan dekke sitt behov på 450-690 MHz. I tillegg er det slik at også de trenger økt kapasitet i forhold til i dag. Med 700 MHz til mobil er det umulig å opprettholde dagens tjenestenivå i bakkenettet, sier Braadland.

Les også: Ericsson foreslår kringkasting over LTE

Publisert: 20.09.13 kl. 21:49

Mer om Data